CELEX: 32019D1861
Language: hr
Date: 2019-10-31 00:00:00
Title: Provedbena odluka Komisije (EU) 2019/1861 оd 31. listopada 2019. o izmjeni Provedbene odluke (EU) 2016/587 kako bi se pojasnilo obuhvaća li područje primjene te provedbene odluke vanjska svjetla sa svjetlosnim diodama ugrađena na određena hibridna električna vozila bez punjenja iz vanjskog izvora kategorije M1 (NOVC-HEV) (Tekst značajan za EGP)

7.11.2019   
               
               
                  HR
               
               
                  Službeni list Europske unije
               
               
                  L 286/15
               
            
         PROVEDBENA ODLUKA KOMISIJE (EU) 2019/1861
         оd 31. listopada 2019.
         o izmjeni Provedbene odluke (EU) 2016/587 kako bi se pojasnilo obuhvaća li područje primjene te provedbene odluke vanjska svjetla sa svjetlosnim diodama ugrađena na određena hibridna električna vozila bez punjenja iz vanjskog izvora kategorije M1 (NOVC-HEV)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila (1), a posebno njezin članak 12. stavak 4.,
         budući da:
         
                     (1)
                  
                  
                     Komisija je 14. travnja 2016. Provedbenom odlukom Komisije (EU) 2016/587 (2) odobrila metodologiju ispitivanja za utvrđivanje ušteda CO2 ostvarenih upotrebom vanjskih svjetala sa svjetlosnim diodama ugrađenih na vozila kategorije M1.
                  
               
                     (2)
                  
                  
                     Proizvođači Audi AG, Bayerische Motoren Werke AG, Ford-Werke GmbH, Hyundai Motor Europe Technical Center GmbH, Jaguar Land Rover LTD, Volkswagen AG, FCA Italy S.p.A., Automobiles Citroën Automobiles Peugeot PSA Automobiles SA, Opel Automobile GmbH – PSA i Renault SA („podnositelji zahtjeva”) 17. prosinca 2018. podnijeli su zahtjev da se pojasni obuhvaća li područje primjene te provedbene odluke vanjska svjetla sa svjetlosnim diodama ugrađena na hibridna električna vozila bez punjenja iz vanjskog izvora kategorije M1 (NOVC-HEV) koja su u skladu s podtočkom 3. točkom 5.3.2. Priloga 8. Pravilniku br. 101 Gospodarske komisije Ujedinjenih naroda za Europu (UNECE) (3) (Pravilnik UNECE-a br. 101).
                  
               
                     (3)
                  
                  
                     Komisija je ocijenila zahtjev u skladu s člankom 12. Uredbe (EZ) br. 443/2009, Provedbenom uredbom Komisije (EU) br. 725/2011 (4) i Tehničkim smjernicama za pripremu zahtjeva za odobrenje inovativnih tehnologija u skladu s Uredbom (EZ) br. 443/2009. Na temelju podataka o mjerenjima koje su dostavili podnositelji zahtjeva Komisija je utvrdila da bi se metodologija ispitivanja iz Provedbene odluke (EU) 2016/587 trebala smatrati primjerenom za utvrđivanje ušteda CO2 ostvarenih upotrebom vanjskih svjetala sa svjetlosnim diodama ugrađenih na vozila koja pripadaju toj konkretnoj skupini NOVC-HEV-ova.
                  
               
                     (4)
                  
                  
                     Stoga je primjereno pojasniti da, za sve nove zahtjeve za certifikaciju ušteda CO2 podnesene nakon stupanja na snagu ove Odluke, područje primjene Provedbene odluke (EU) 2016/587 obuhvaća vozila kategorije M1 s motorom s unutarnjim izgaranjem i NOVC-HEV-ove koji su u skladu s točkom 5.3.2. podtočkom 3. Priloga 8. Pravilniku UNECE-a br. 101.
                  
               
                     (5)
                  
                  
                     Provedbenu odluku (EU) 2016/587 trebalo bi stoga na odgovarajući način izmijeniti,
                  
               DONIJELA JE OVU ODLUKU:
         
            Članak 1.
            Izmjena
            U članku 2. stavku 1. Provedbene odluke (EU) 2016/587 uvodni podstavak zamjenjuje se sljedećim:
            
               
                  „1.   Proizvođač može podnijeti zahtjev za certifikaciju ušteda CO2 ostvarenih upotrebom jednog vanjskog svjetla sa svjetlosnim diodama ili više njih namijenjenih za uporabu u vozilima kategorije M1 s motorom s unutarnjim izgaranjem ili u hibridnim električnim vozilima bez punjenja iz vanjskog izvora kategorije M1 (NOVC-HEV) koja su u skladu s točkom 5.3.2. podtočkom 3. Priloga 8. Pravilniku br. 101 Gospodarske komisije Ujedinjenih naroda za Europu ako su ta vozila opremljena jednim od sljedećih svjetala sa svjetlosnim diodama ili njihovom kombinacijom:”
               
            
         
         
            Članak 2.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.
            Članak 1. primjenjuje se na zahtjeve za certifikaciju podnesene u skladu s člankom 11. Provedbene uredbe (EU) br. 725/2011 nakon stupanja na snagu ove Odluke.
         
         
            Sastavljeno u Bruxellesu 31. listopada 2019.
            
               
                  Za Komisiju
               
               Miguel ARIAS CAÑETE
               
                  Član Komisije
               
            
         
         
            (1)  SL L 140, 5.6.2009., str. 1.
         
            (2)  Provedbena odluka Komisije (EU) 2016/587 оd 14. travnja 2016. o odobrenju tehnologije koja se upotrebljava u učinkovitim vanjskim svjetlima vozila sa svjetlosnim diodama kao inovativne tehnologije za smanjenje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća (SL L 101, 16.4.2016., str. 17.).
         
            (3)  Pravilnik br. 101 Gospodarske komisije Ujedinjenih naroda za Europu (UNECE) – Jedinstvene odredbe o homologaciji osobnih automobila s pogonom isključivo na motor s unutarnjim izgaranjem ili s hibridnim elektropogonom s obzirom na mjerenje emisije ugljičnog dioksida i potrošnje goriva i/ili mjerenje potrošnje električne energije i autonomije kretanja te vozila kategorija M1 i N1 s elektropogonom s obzirom na mjerenje potrošnje električne energije i autonomije kretanja (SL L 138, 26.5.2012., str. 1.).
         
            (4)  Provedbena uredba Komisije (EU) br. 725/2011 od 25. srpnja 2011. o uspostavljanju postupka za odobravanje i certifikaciju inovativnih tehnologija za smanjenje emisija CO2 iz osobnih automobila sukladno Uredbi (EZ) br. 443/2009 Europskog parlamenta i Vijeća (SL L 194, 26.7.2011., str. 19.).